偈頌三十首  其三一
作者：釋印肅
朝代：宋

paragraphs: 時人須警覺，應道不癡顛。
苦牛并急馬，也只少他錢。
今生還不足，來生又喫鞭。
道人雖無事，不忍哭蒼天。
今古論如是，豈可向愚言。
無我無錢質，此處靜悄然。
顯跡靈光在，夢然一炷烟。
普菴何處去，分明在目前。
須當如是體，可學老婆禪。
莫住空花相，謗佛結深冤。
以善能銷惡，以順和逆顛。
以道資頑狠，以心助普賢。
以師爲心本，以念於無緣。
以身如父母，以力報愚賢。
出家爲佛子，動靜自光鮮。
超凡并越聖，真實不堪言。
曾經千萬劫，碎身報未圓。
我今排次定，更莫聽胡喧。
順我大家吉，逆我眾無緣。
孤峰無覓處，三千遍大千。
此時思一偈，虛空應不得。
非是我做作，真如體自然。